khistorydata/jeongjo-sjw-relations huggingface dataset:
정조 4년
庚子八月十一日初更。上御宣政殿。時原任大臣入侍時。領議政金尙喆。左議政徐命善。領府事鄭弘淳。右議政李徽之。右承旨徐有防。假注書徐美修。記事官金廷龍文采五。以次進伏訖。上命更讀柱翼四招草供。命諸大臣進前同看。有防讀奏曰。庚子八月十一日。推考次罪人洪柱翼。年五十五。白等矣身更招公事判付內。三招抵賴。與初再招無異。所謂遲晩云云。益知渠凶獰之一端。逐條逐段。沒頭沒尾。曰遲晩曰遲晩者。其口鋒之無倫絶悖。尤極萬萬譎慝。到今譜記一事。猶屬第二件。彼觀源。則參聞擧兵之凶謀。密議桐宮之講義。伊時訊推。端緖旣露。而特以故相文忠公之嫡派。而渠又獨身。朝家特加屈法。減死遠配是隱則。觀源。卽一換名之澤遂。易姓之弘燮是去乙。渠雖無狀。亦旣北面於國家。而乃謂觀源。以不過坐竄。罪不大段是如爲有置。渠與觀源輩。不但地相敵居相近兺除良。觀源卽逆能之愛壻。而渠卽賊禧之切族。締結於生前。綢繆於死後。追勘逆譜。出於報不報之恩。肆綴凶說。寓之信傳信之科。十手所指。萬口攸同。而敢於反復淑問之下。隱諱本情。漫漶實事。所謂掩耳偸鈴。厥罪尤大者。在渠準備語也是旀。又若龜柱。則前後逆節之次第彰露者。雖使罄竹傾海。難以殫擧。朝家之始命逮捕。旋使莅斬是如可。竝姑反汗。尙置海島。非渠負犯之有一毫可恕之端也。誠以朝家之深意。抑有存焉。龜柱。亦一戴頭之汝立。保領之仁弘。惟此委折。輿儓之所稔知。婦孺之所慣聞是隱則。渠乃以時未出身。居在僻巷。認以罪不深重是如爲有置。量賊。龜柱之死友。而渠又量賊之死友也。氣味之合。聲息之通。隨處發露。而遮蔽不得。有如是其丁寧矣。到此地頭。雖欲終事抵賴。其可得乎。大抵昨今盤問之肯䋜。不在他也。渠或被人籠絡而有此釁犯是去乃。人或陷渠圈套。而共此謀議是去乃。又或別有一種漏網之類。打成一塊。伏在何處。嘯聚經營。怨國訕上。陰幸其風吹草動之時是去乃。三者之中。必有其一。豈無其謀主。豈無其徒黨乎。雖以渠所自作之文言之。有宗中諸議四字。所謂宗中之人。姓名誰某是旀。刊譜之役。決非渠所獨辦。幹務者何人是旀。就謀者何處是喩。如前隱諱除良。使之從實納招之意。罪人處爲先施威。更加嚴覈捧草供。日未晩前以聞爲良如敎敎是置。矣身之叵測情狀。十行判付之中。打破無餘。矣身雖千啄百舌。決無自明之路。譜錄同謀之人。何不指名以告是旀。龜柱觀源之窮凶罪惡。亦何曰不至大段。而看作常例罪謪是旀。附記中凶悖句語。又何不直陳其心之所在是喩。判付內。逐條嚴問。事體至重。有非尋常究覈之比。如前除良。無敢游辭。一一直招。與推問敎是臥乎在亦。譜事段。果有相議之人。聖敎如是截嚴。何敢有所顧惜。不爲直告。而實無相議者。以自己之方在死境。若援不干涉之人。則尤豈非無狀乎。墨削刻籤。不爲改印。卽矣身自爲之事。其時則果出於無心。而今若以有意看作。則一死之外。更無他道是白遣。觀源事。其時但知其以啓能之壻就捕。旋卽竄配。而鞫獄嚴祕。不詳裏面。每以啓能之緣坐知之是白遣。龜柱段。其時討罪之傳敎。果爲得見。而亦不識裏面。以罪輕知之。故或意其蒙宥。擬於還歸之後。分送冊子矣。及量𨩌逆誅之後。始知龜柱之罪重矣。觀源龜柱。初則皆以輕罪知之。以至此境。此矣身之死罪也。竝以此遲晩。此外無他可達之辭是白置。判付問目內辭緣。惶恐遲晩。向前罪人洪柱翼。亦反復平問。移時施威。而其所納供。終不別白。故依傳敎。加刑十度。箇箇考察。節節盤問是白乎矣。兩條遲晩。一如前招。譜事同謀。終不援告。而今則只以一死之外。更無他道爲抵賴之資。其爲情狀。萬萬叵測。更加嚴訊。期於取服之地。何如。讀訖。尙喆等曰。其供辭辭語。誠甚慢悖矣。上曰。其罪狀。更無可問矣。今則渠以緘舌爲主。若又加刑。則杖斃而已矣。尙喆等曰。今雖親問。似未必其取服矣。上曰。俄見續明義錄。大燮弼海。是黨逆者。而猶貸其死。則此囚酌處。宜無異同矣。仍命書判付曰。姑爲罷坐。以待處分爲良如敎。書訖。上曰。今則還涉便順矣。尙喆等先退。上曰。次對姑遠。北伯習操狀啓。明朝草記。稟處事。傳于大臣。賤臣承命出傳。承史繼退。
정조 4년
庚子八月十一日三更。上御寶慶堂。坐直承旨入侍時。右承旨徐有防。假注書徐美修。記事官金廷龍文采五。以次進伏訖。上曰。金吾罷坐與否。罪人嚴囚與否。知入。賤臣承命出。還入奏曰。堂上則出去。罪人則嚴囚云矣。上曰。本府入直卽誰也。知入。賤臣承命出。還入奏曰。本府人直李鎭斗云矣。仍命退。承史以次退出。
정조 4년
行都承旨蔡弘履坐。左承旨李亨逵式暇。右承旨徐有防坐直。左副承旨朴祐源坐。右副承旨南柱老坐。同副承旨李亨元坐直。注書金載瓚仕一員未差。假注書徐美修仕直。事變假注書沈達漢仕。
정조 4년
蔡弘履啓曰。諸玉堂。有稟達事。來詣閤外請對矣。傳曰。入侍。
정조 4년
傳于蔡弘履曰。輪對官入侍。
정조 4년
傳于南柱老曰。大司諫金夏材。見有實恙。許遞。前望單子入之。
정조 4년
蔡弘履啓曰。諸承旨三司諸臣。更爲求對矣。
정조 4년
大司諫前望單子入之。趙時偉落點。
정조 4년
蔡弘履啓曰。監察十三員內。一員受由在外。一員未署經。一員未差。今此秋夕各陵殿祭享及明陵忌辰祭時。無以分排。在前如此之時。有未署經監察。署前行公之例。今亦依此例出仕事。分付。何如。傳曰。允。
정조 4년
蔡弘履啓曰。大司諫趙時偉。有稟達事。來詣閤外請對矣。
정조 4년
以左承旨李亨逵牌不進罷職傳旨。傳于南柱老曰。只推。更爲牌招。
정조 4년
朴祐源。以備邊司言啓曰。頃因北兵使具明謙秋操取稟狀啓。其時聖敎。有北關農形不若南關。令道臣從所見狀聞後稟處之命矣。卽見咸鏡前監司李命植啓本。則盛論北關水災孔慘。民情遑急之狀。而此時難於擾民。已被聖鑑之俯燭。若蒙習操停退之恩。則甚合事宜。仍以南關十三邑被災之亦甚孔酷。一例許停。同被一視之澤事。請令廟堂稟旨分付矣。北關民憂。已蒙聖慮之特軫。南關停操。道臣狀請又如此。戎政之曠廢。非不可悶。目下民事。南北無間。竝姑停止之意。分付。何如。傳曰。允。
정조 4년
領議政金尙喆。領敦寧李溵。左議政徐命善。領中樞鄭弘淳。右議政李徽之箚曰。伏以罪人洪柱翼之負犯。可勝誅哉。渠家譜錄中。亘萬古所無之劇賊。不但職名。爵號之狼藉載錄。無少顧忌。雖其所謂刻籤之中。不曰斃而曰死。顯有護惜不忍之跡。其心所在。彰露無餘。況渠所作之附記。遣辭之陰慘。用意之叵測。卽渠斷案。而及其王府訊鞫之下。不唯不輸情吐實。前後供辭之狠懟悖慢。卽一賊能之傳心口業。在朝家誅亂逆嚴懲討之道。固當嚴訊取服。快正王法。而伏聞有酌處之傳敎。此雖出於天地好生之大德。若使此等凶頑之輩得保首領。則自此亂臣賊子。將無所懲懼。人心世道。亦無以鎭服。喉院繳還之請。三司求對之擧。可見其沬血之忠憤。臣等職在三事。終不容默然。玆敢聯陳短箚。伏乞聖明。亟加三思。更爲設鞫嚴問。期於得情。有不可已也。答曰。省箚具悉。卿等之懇。宜重惟輕。實所裁酌於權度者。到今有難猝改前見。又若嗣後隄防之固不固。在於執淸議者扶植之如何。一柱翼之寘辟。無係餘醜之知懼矣。仍傳曰。此批答。遣史官傳諭于諸大臣。
정조 4년
以承旨三司請對啓辭。傳于徐有防曰。朝筵召接。旣出優待之意。今雖更欲賜對。靳持之外。無他道焉。卿等退去。
정조 4년
庚子八月十二日。兼春秋朴行淳。義禁府啓。成均博士金文瑞。南學訓噵承綸。以製述不入場罪。禁推捧供以聞。傳曰。付過放送爲良如敎。
정조 4년
庚子八月十二日辰時。上御寶慶堂。禮房承旨入侍時。右承旨徐有防。記事官金載瓚金廷龍文采五。以次進伏訖。上曰。三司進不進去來。知入。命書大臣聯名箚子批答。又命書傳敎曰。左承旨李亨逵。聞有實𧏮。許遞。命退。承旨以次出。
정조 4년
庚子八月十二日辰時。上御宣政殿。諸承旨三司諸臣請對入侍時。行都承旨蔡弘履。右承旨徐有防。左副承旨朴祐源。右副承旨南柱老。同副承旨李亨元。大司憲李𡊠。行大司諫金夏材。掌令李濟萬。持平林道浩。校理權以綱。副校理金宇鎭。修撰徐鼎修。副修撰李時秀。正言李性吾沈商賢。假注書徐美修。記事官金廷龍文采五。以次進伏訖。上曰。卿等請對。意果安在。弘履曰。柱翼之窮凶情節。到今彰露無餘。宜施顯戮。以洩輿情。而昨夜遽下酌處之命。臣等豈敢晏然奉承耶。繳納之請。旣未蒙允。憂憤之極。敢此求對。伏願亟收成命焉。有防曰。柱翼逆節。實與丙丁諸賊。一串貫來。而肆市之典不加。島配之命遽下。國朝典刑。我殿下豈可低仰乎。亟允繳納之請焉。祐源曰。此賊罪惡。萬戮猶輕。則雖以好生之德。特下酌處之敎。而臣等職忝出納。豈可奉承耶。亨元曰。柱翼之逆譜所記。已極陰慘。而其招所謂龜柱觀源。認以爲罪不深重。只是緣坐等語。尤極譎慝。而酌處命下。輿憤愈激。臣等忝在惟允。何可奉承頒布耶。伏願亟下反汗之敎焉。柱老曰。此賊罪惡。國人皆知。別無可以煩辭仰達。而未準繳納之請。有此求對之擧。臣之所望。惟在收還成命矣。上曰。予則已有所商量。更無可以爲敎者矣。𡊠曰。臣以洪柱翼嚴鞫事。連陳疏箚。而未蒙兪音。伏聞夜下傳敎。遽有酌處之命。臣不勝訝惑憂歎。敢此求對更籲矣。此賊罪惡。一串於丙丁諸逆。而譜錄附記中。杖死世變犯人等語。無非絶悖。且以龜觀之所犯。謂之以罪不深重。但是坐竄云者。尤極慘慝。尙不設鞫。已失太寬。況此酌處之命。出於意慮之外。安有罪關惡逆。而只施島配之律者乎。夏材曰。柱翼絶悖之狀。非但譜冊附錄而已。其他叵測之節。狼藉畢露。而不但不爲如法設鞫。遽下酌處之命。愈激輿人之憤。治逆之典。如是太寬。則竊恐亂賊。無所懲畏。按迹而起矣。上曰。已有商量者存焉。俄又悉諭於承宣。更無可以爲言於卿等者矣。宇鎭曰。柱翼之彰著罪惡。上下皆知。隄防之務從嚴固。常憲昭載。則此不是持疑難決之事。而惟以好生之德。遽下酌處之敎。臣等非不知聖意攸在。而雖以大舜欽恤之德。至於罪四凶之時。則不得用惟輕之典。此非我聖上所當體念於今日者耶。惟願亟收酌處之命焉。鼎修曰。殿下雖以黨與。有所持疑於此賊。而今其罪大惡極。畢露盡彰。則豈可以黨與論之哉。且雖謂之黨與。治逆之法。先誅黨與。則今番之初不設鞫。直爲酌處。實是失刑之大者。伏望亟還酌處之敎。仍命設鞫得情焉。以綱曰。柱翼之負犯。綻露無餘。而遽下酌處之命。王章何從而伸。輿憤安得以洩乎。亟收成命。嚴鞫得情。是臣等區區之望也。時秀曰。刑期無刑者。正其當刑之罪而刑之。然後人皆知戢。自底於無刑。今於逆節。如此狼藉之類。一或失刑。則不但王章之大乖。亂賊將接迹而起。亦非聖上好生之本意矣。上曰。屢日思量。有此下敎。豈可更變。俄已悉諭矣。濟萬曰。柱翼之凶肚逆腸。綻露無餘。而實與範格能量。一串貫來者也。此不置辟。亂臣賊子。無所懲畏。必將接迹而起矣。豈不大可懼哉。道浩曰。柱翼之窮凶情節。彰著無餘。今日三司諸臣。齊聲請討。可見公議。豈可一向靳持耶。收還酌處之命。設鞫嚴問。期於得情。斷不可已也。性吾曰。此賊情節。如此彰著。而王法尙不加。國典將何施。尙此靳允。未承兪音。莫非臣等忱誠淺薄之致。惟願亟降兪音焉。商賢曰。丙丁逆變。往牒所無。與彼諸賊同一心腸。而王章未施。遽然酌處。則畢竟無窮之憂。將何以處之乎。亟允諸臣之請。是所顒望也。上曰。今則意窮辭竭。更無可以爲諭矣。弘履有防祐源等曰。此賊若有一分傅生之道。則臣等豈敢不仰承聖意乎。渠之極惡絶悖之狀。俄已悉陳。惟願亟允臣等之請焉。上曰。實有斟酌損益而爲之。更何還收。以綱宇鎭等曰。殿下以斟酌二字下敎。而罪惡如柱翼。則曲爲斟量。至於王章之伸屈。群情之憂憤。何不斟量允兪乎。鼎修時秀等曰。殿下雖以斟量損益爲敎。而此有不然者。若在輕重然疑之間。則猶可斟量。此則罪旣彰著。窮凶極惡。實無可以更加斟量者矣。上曰。屢加思量。此則黨與而與躬犯有異矣。昨夜取考明義錄。大燮弼海。亦以黨與酌處。則今番處分。亦用此例矣。𡊠曰。趾述能範。亘古所無之逆。而柱翼。爲其卵育。平日綢繆情迹。到此盡露。聖敎中常懷不滿之心。到處透露者。眞是覰得其情狀矣。此豈可以黨與治之哉。大臣言之。喉院繳還。三司力請。則可知輿情之難拂。王章之宜伸。而殿下一向靳允。上下相持。罪如此賊。而終未伸法。則亂臣賊子。換頭改面。無所知畏。懲討之不嚴如此。故元惡大懟。尙今偃息。刑政之失。當爲如何哉。更伏望亟收成命。仍令王府。設鞫嚴問焉。夏材曰。柱翼之凶。本不可以黨與論之。而聖敎以大爕弼海。酌處以黨與之故。今於此賊。又欲用此例。春秋之法治亂逆。先治黨與。當時大爕等酌處。已是失刑。則今何可重爲之失刑乎。性吾曰。一奏再奏。上下相持。徒損國體。而臣之愚衷。唯知不獲請。則不可已也。惟願亟降兪音焉。商賢曰。今番三司之請。決不可不從。伏願更加三思焉。上曰。卿等之意。予已知之。卿等先退。裁量已熟。更無所爲敎。而如是相持。徒涉屑越。決不可改之矣。有防祐源等曰。顧今水剌之時已過。瀆擾之罪雖深。而未蒙兪音。徒然退出。是豈臣等奉職之義乎。惟願亟允繳納之請焉。上曰。承宣則異於言責。三司之請若準。則繳還自在其中矣。𡊠曰。殿下一向靳允。上下相持。國體之虧損。分義之惶悚。已無可言。若是可已不可已之間。則臣等豈敢如是縷縷乎。夏材曰。人家譜冊。乃刊行廣布者。而柱翼。不滿於丙丁之獄。無忌於文字之間。則況人所不聞不覩之處。安知無怨誹情迹之大於此者乎。臣等參在執法之地。若不準請而退。則其可曰有臣分乎。臣等寧被瀆擾之罪。此事不得請。則決不可止矣。時秀等曰。能賊之徑斃。至今爲國人之齊憤。而柱翼則不肯書一斃字。其凶肚逆腸。盡露於此一節矣。臣等所執。雖或可屈。王法豈可屈乎。上曰。予之裁量亦已熟矣。眞所謂移易不得者矣。卿等之力爭如此。若在可從不可從之間。則予豈可不從乎。昨夜之侵夜下備忘。此亦有所酌量者矣。弘履等曰。日已過午。如是相持。臣等之悚惶。已無可言。但願亟降一兪。使王法伸而臣分安焉。上曰。諫長所苦。尙未抉復乎。今見其貌。猶帶病色。而如是供劇。實有添痛之慮矣。夏材曰。臣之病勢。雖未抉痊。當此沐浴之日。揆以輿疾之義。豈敢言私乎。上命有防書傳敎曰。大司諫金夏材。見有實恙。許遞。夏材退出。上曰。予志牢定。終不可改。卿等其退去。弘履𡊠等曰。半日力請。辭意罄竭。聖敎雖如此。而惟知不得請。則不可退矣。上曰。卿等所執旣如此。而日勢已晩。姑且少退。更爲求對。好矣。諸臣承命退出。上曰。右副姑留。柱老進伏。上曰。此備忘。持而出去。可也。柱老曰。繳納之擧。旣出於盡職。諸臣之爭。大可見公議。而臣亦有秉彝之同得。則何可遽然奉出乎。雖被譴罰。決不敢承命矣。上曰。然則置之。仍命退。承史以次退出。
정조 4년
庚子八月十二日辰時。上御宣政殿。輪對官入侍時。東部都事李應曄。東氷庫別提崔昌熙。西氷庫別提劉光濟。典設別提孫錫周。義盈庫別提趙時淳。同副承旨李亨元。假注書徐美修。記事官金廷龍文采五。以決進伏訖。上曰。次次進前。應曄進前。上曰。職掌奏之。應曄曰。里門警守家垈打量矣。上曰。所懷奏之。應曄曰。所懷則無之矣。上曰。無斃瘼乎。應曄曰。別無弊瘼矣。上曰。該部民戶。未知幾許。而豈有無一弊之理乎。應曄曰。人口數二萬六千九百餘矣。上曰。酗酒鬪鬨等弊。亦無之乎。應曄曰。此弊則有之矣。上曰。然則俄何以無弊爲對乎。亨元曰。東部都事李應曄。奏對之際。擧措惝怳。職掌仰對。全不成樣。揆以事體。極爲駭然。本院請推之外。無他可施之罰。何以爲之乎。上曰。今番姑先推考。可也。出擧條上又曰。此後各別惕念。無犯罪科。可也。應曄退出。時淳進前。上曰。職掌與遺在奏之。時淳曰。職掌則蜜燭。而遺在。黃蜜五百七十五斤十四兩。白蜜四十五斤矣。時淳退出。昌熙進前曰。職掌則氷丁矣。上曰。遺在奏之。昌熙曰。無之矣。上曰。氷皆消融而然乎。一年所藏之氷。其數幾許。而用下亦幾許。昌熙曰。四萬二千三百丁。而用下六百丁矣。上曰。四萬丁內。只用六百丁。而謂無遺在。則其餘盡歸消融乎。亨元曰。東氷庫別提崔昌熙。下詢之下。本庫遺在。旣未仰對。氷丁數爻。亦不詳陳。事體未安。推考。何如。上曰。勿推。可也。出擧條昌熙退出。光濟進前曰。職掌氷丁矣。上曰。藏氷之數幾許。光濟曰。十三萬四千九百七十四丁矣。上曰。遺在幾許。光濟曰。四萬四千七百四十丁矣。光濟退出。錫周進前曰。職掌遮帳。而遺在則遮日大中小各一浮油遮五浮。揮帳二十浮矣。錫周退出。承史亦退。
정조 4년
庚子八月十二日巳時。上御誠正閣。軍士房承旨入侍時。右副承旨朴祐源。假注書徐美修。記事官金廷龍文采五。以次進伏訖。上曰。夜下備忘。言于禮房。謄來。可也。賤臣承命出謄入。都監堂上鄭民始。自時敏堂役處入待。上曰。前後判付持入。賤臣承命出持入。上曰。前後草供。竝使來納後。留置閤外。入奏。可也。賤臣承命出。還入奏曰。草供竝置閤外矣。上曰。役事何時當訖。民始曰。今月內似爲蓋瓦。而土役修粧等役。姑待明春。似好矣。上曰。與諸堂郞。商議爲之。可也。仍命退。諸臣以次退出。
정조 4년
庚子八月十二日初更。上御寶慶堂。右承旨入侍時。右承旨徐有防。假注書徐美修。記事官金廷龍文采五。以次進伏訖。上曰。旣始請對。又稟門限。有如許前例乎。有防曰。臣雖愚迷。豈不知此等前例。而僉議適以爲異於伏閤。故有此擧矣。上曰。誰所唱首。有防曰。如都憲李𡊠者。屢經求對。而其言亦無異同矣。上曰。雖藥房求對。再啓可也。豈有如今日之擧乎。自今書揭院壁。俾爲考驗。而諸承旨則勿待罪。可也。賤臣承命出傳還入。有防曰。李亨逵。又違再牌矣。上曰。此則似然矣。有防曰。雖曰娚妹。而義絶已數十年。雖有一甥姪。而亦以大義絶之云矣。然承牌無路。方切惶蹙云矣。上曰。似難入來矣。有防曰。知申與首醫。尙今待令云矣。上曰。不過一時滯症。而今已快差矣。命書傳敎曰。左承旨李亨逵。今日不爲仕進。處義萬萬過矣。日前筵席之挺身請討。可見其心。況戚誼旣絶。又無私義之可論。卽爲牌招察任。又命書傳敎曰。文臣製述被抄居首及之次人員。考例施賞。捧傳旨。仍命退。承史退出。
정조 4년
行都承旨鄭昌聖坐。行左承旨洪檢坐。右承旨徐有防坐直。左副承旨朴祐源坐。右副承旨金頤柱未肅拜。同副承旨李亨元坐直。注書金載瓚仕一員未差。假注書徐美修仕直。事變假注書沈達漢仕。
정조 4년
蔡弘履啓曰。諸承旨三司諸臣。來詣閤外求對矣。傳曰。入侍。
정조 4년
以左承旨李亨逵牌不進罷職傳旨。傳于徐有防曰。許遞。前望單子入之。
정조 4년
大司諫前望單子入之。蔡弘履落點。
정조 4년
承旨前望單子入之。鄭昌聖洪檢落點。
정조 4년
傳于李亨元曰。新除授承旨。待下批牌招察任。
정조 4년
傳于鄭昌聖曰。承旨前望單子入之。
정조 4년
承旨前望單子入之。朴師崙落點。
정조 4년
傳于鄭昌聖曰。新除授承旨。牌招察任。
정조 4년
鄭昌聖啓曰。新除授右副承旨朴師崙。方在罷散中。何以爲之。敢稟。傳曰。敍用。
정조 4년
又啓曰。新除授右副承旨朴師崙。時在京畿坡州地。斯速乘馹上來事。下諭。何如。傳曰。許遞。前望單子入之。
정조 4년
承旨前望單子入之。金頤柱落點
정조 4년
傳于李亨元曰。新除授承旨。牌招察任。
정조 4년
李亨元啓曰。三司諸臣。來詣閤外。更爲求對矣。傳曰。更欲三思。退俟處分。
정조 4년
傳于洪檢曰。都承旨入侍。
정조 4년
傳于李亨元曰。禁府堂上前望單子入之。
정조 4년
同義禁前望單子入之。金夏材任希敎落點。
정조 4년
李亨元啓曰。三司諸臣。更爲求對矣。
정조 4년
以金吾諸堂三司諸臣求對啓辭。傳于徐有防曰。入侍。
정조 4년
鄭昌聖洪檢徐有防朴祐源李亨元啓曰。伏以。嗚呼。今日擧措。此何事也。凶如柱翼。逆如柱翼。而殿下初不以凶逆治之。末乃以島配酌處。夫酌者。裁制輕重。斟量情法。其所罪犯。在於可殺不可殺之間。然後上可以酌處。下可以奉承。而今柱翼之罪。殿下其謂有一分可貸之端歟。嗚呼。丙丁之逆。尙忍言哉。趾述任諸賊之凶名。聞者猶骨驚。而柱翼則不忍去爵號。能簡輅群凶之徑斃。國人所共憤。而柱翼則敢書以死字。以至於附記中語意。尤極凶獰。朝家之恭行天討。認之以世變。諸賊之自干天誅。謂之以犯人。顯然有爲凶徒稱冤之意。嘻噫。痛矣。渠亦今日臣子耳。豈忍以此等凶悖之說。萌諸心而筆之書乎。又若龜柱之劇逆。觀源之凶賊。或稱以罪不深重。或謂之尋常坐謪。覬其宥還。分送冊子。況其前後供辭。無非不滿不道之說。而一是能賊口業中傳法。事事叵測。節節凶慝。見之者髮豎。聞之者骨顫。則惟宜亟設嚴鞫。快施當律。而循例拿致。循例捧供。窮凶情節。不少究覈。遽下備忘。特命酌配。此所以臣等之繳還。三司之求對而不知止者也。二日兩對。衆口一辭。天聽逾邈。兪音尙閟。此何故也。嗚呼。近年以來。懲討不嚴。義理晦塞。至於今日柱翼而極矣。若又不置典刑。徑賜酌決。則將不知釁孽之徒。漏網之輩。跳踉綢繆。釀出幾箇柱翼。思之及此。寧不心寒。俄者三司請對之批。以更欲三思。退俟處分爲敎。而顒企移晷。尙無明命。繳還是急。相率齊籲。伏乞聖明。亟循群情。特許還收焉。答曰。俄者三思之敎。出於更欲深思之意也。彼柱翼。跡固罔赦。律或可貸。蓋以有弼燮黨與之跡。無述範主謀之贜。前旣貸律於弼燮。今反用辟於柱翼。則是不特乖予一副當規模。後有尙論之士。論今日刑章。當曰如之何。如之何哉。今則思之又思。思已爛矣。雖謂之千思百思。可也。三猶惑焉。況至千至百者乎。更無可思之端。卿等勿復覆難。劃卽頒布。卿等處在喉舌。命令之下。阻搪爲事。得無關而不通之歎乎。藉令所下傳敎。眞有可爭之端。頒之朝紙。使中外咸知。然後可否之間。自有大同之論。毋敢更事瀆擾也。
정조 4년
傳于李亨元曰。三司求對之批。悉諭於院議之批。卿等止之。
정조 4년
備忘記。誅亂逆。先誅其黨與。蓋渠卽渠家諸賊之黨與也。法網太恢。倖而漏逭。至于今事機之始發。而潛計陰謀。狼藉呈露。三招對供。一辭輸款。直與渠伏法之叔姪弟兄。均是逆腸。所謂黨與之誅。不先於渠而何以哉。然而自丙丁以後。朝家凡有誅討之政。但誅其主謀者一人。自餘黨與。咸貰其死。便成一副當規模。觀於述範量格輩寘辟。大燮弼海等貸律。而可驗其主謀黨與之分。中外庶亦有以曉此意也。罪人洪柱翼。減死絶島圍籬安置。
정조 4년
鄭昌聖。以吏曹言啓曰。今此貞陵秋夕祭獻官。以前承旨南柱老改付標以入。而時無職名。令該曹口傳付軍職。何如。傳曰。允。
정조 4년
兵曹口傳政事。副司直南柱老。
정조 4년
以三司求對啓辭。傳于鄭昌聖曰。卿等之煩瀆不知止者。意安在哉。豈以隄防之或弛爲懼乎。抑以亂賊之不誅爲憂乎。鎭日守閤。惟事聒聒。予誠疲於接應。卿等奈不念之及此耶。昨者相箚之批及之。假令誅一柱翼。凡係明義正是之事。事已之後。玩愒偸惰。猶復若前。縱誅百柱翼。何所賴於隄防乎。能量之徒。不億其種。呑舟之漏網。不止柱翼而已。此非予渾疑朝野也。益出於不得已之說。目今急務。莫先於鎭安。宜存認賊爲子之戒。寧忽推心置腹之方也。且以大體言之。渠魁之無恙姑捨是。致令餘醜。跳踉至此者。伊誰之故也。襲故錄前之啓。紙旣生毛。倣樣備例之章。見輒疾首。前此三司之地。曷嘗有一人之明目張膽。出位拔列者乎。彼明義一篇。雖謂之束之高閣。可也。或者少有事端。隨衆波蕩。有若陰謀駭機。迫在呼吸者然。徒爾矻矻於影子之孤雛。眞所謂怒蠅發劍者也。何所懲於亂賊乎。昨今事。予不欲索言。而卿等尤不免不誠實之譏矣。到今卿等。雖日上百啓。予所準備以俟者。惟是止之二字。卿等速卽退去。勿復求對。惟於必誅必討之義。久而勿忘。一此不懈。則可謂公法世道之幸也。
정조 4년
庚子八月十三日卯時。上御寶慶堂。軍士房承旨入侍時。左副承旨朴祐源。假注書徐美修。記事官徐龍輔鄭東浚。以次進伏訖。上曰。禮房承旨。持祭報府入侍。出榻敎有防進伏。上命讀報府。有防讀奏訖。仍命退。承史退出。
정조 4년
庚子八月十三日辰時。上御寶慶堂。禮房承旨入侍時。右承旨徐有防。假注書徐美修。記事官徐龍輔鄭東浚。以次進伏訖。上曰。兼春秋一人。使之入來。下番則先退。可也。東浚退出。賤臣承命出。與文采五偕入進伏。上命有防讀諸道穀簿。有防讀奏數道穀簿。上曰。此簿。注書出去。精書以入。可也。仍命退。承史退出。
정조 4년
庚子八月十三日酉時。上御宣政殿。金吾諸堂三司諸臣請對入侍時。判義禁蔡濟恭。同義禁李聖圭。大司憲李𡊠。行大司諫蔡弘履。司諫李東郁。掌令李濟萬。校理權以綱。持平林道浩。副校理李益烍金宇鎭。修撰徐鼎修洪明浩。正言沈商賢李性吾。副修撰李時秀。同副承旨李亨元。假注書徐美修。記注官張顯慶。記事官文采五。以次進伏訖。上曰。卿等緣何請對。濟恭曰。喉院三司。昨有求對之擧。臣等在外。雖未知裏面。意謂有酌處之命而然矣。俄伏見政院所頒。則果是酌處傳敎矣。殿下豈可如此乎。王法至嚴。太阿在手。顧此一柱翼處分。何所持難。諸三司請對。何等擧措。而以殿下英明。何不念此。使彼諸臣鎭日伏閤。有若國有大事者然。其傷國體而駭聽聞。當如何哉。柱翼逆腸。國人皆曰可殺。旣謂之逆。則焉有傅生之理乎。臣等待罪獄官。決不敢奉行矣。上曰。有大爕弼海之前例矣。濟恭曰。雖未知其問事故之如何。而伊時奉承者。臣亦莫曉。名曰逆賊。而只施卄五度刑。遽命發配。則亂逆何所知懼乎。上命讀俄下傳敎。亨元讀奏訖。上曰。果如此傳敎矣。大抵今日世道。何爲而有此柱翼乎。世道之底定。尙無其期。天下事根本不立而能做何事。然而今日之不可以處分者。一者大燮弼海。旣傅生議。則今不可異同。二者柱翼逆節。特其影子。則此不必施法。三者連年鞫獄。伏法旣多。則亦不可不念。四者務在鎭安。思量已熟。則今無容更議。五者適値齋日。將事隔宵。則今不當用刑。此皆有斟量損益者存焉。不徒爲臆說而已也。濟恭曰。縷縷五條之敎。非不誠然。而所謂斟量者。罪在可殺不可殺之間。然後乃有所裁酌矣。今此柱翼。則彰露無餘。更無疑端矣。上曰。卿等所請。果是何事。濟恭等曰。爲先收還傳敎。設鞫得情。是臣等之請也。上曰。旣是嚴鞫。則與設鞫何異。卿之問目。亦已好矣。今雖委官往參。更何加此。濟恭曰。昨今施刑。雖不歇杖。亦不過循例法杖。則豈可取服乎。目今朝廷擧措。誠爲重大。殿下何不體念卽允乎。上曰。此特枝葉。而自下擧措。誠甚過重。此予所以有止之之敎也。濟恭曰。殿下雖歸之枝葉黨與。而渠旣自干天誅。則亦何可以枝葉治之乎。丙丁諸賊。至今思之。不覺心寒而骨冷。殿下試思之。今有人。同心右袒於欲害其親。而爲其子者。晏然不知爲讎。則此豈人理乎。臣等。卽殿下之子也。柱翼。卽是同心右袒者。而臣等視若尋常。不思必報之道。則其可曰有秉彝者乎。殿下雖以好生盛德。欲傅生議。而臣等則決不敢奉承矣。上曰。當更思處之。卿等先退。濟恭曰。旣下是敎。伏願更勿疑難焉。上曰。此則不誠實矣。予豈如是。濟恭聖圭退出。𡊠曰。臣等俄承傳敎。有不誠之敎。臣等之不能嚴懲討。厥罪大矣。此則請被重譴。而至於俄下傳敎。則亟命收還。是臣等所顒祝者矣。弘履曰。臣之見職。旣出特簡。則臣之沐浴之義。尤別餘人。伏願亟賜處分焉。上曰。討逆之義。豈以特簡與否而有所加損也。俄於判金吾之奏。亦不處分。卿等縷縷之請。豈可當判金吾一言耶。𡊠曰。臣等言辭。雖甚拙訥。至於懲討之義。亦有秉彝之同得者。伏願更加三思焉。以綱宇鎭等曰。柱翼罪惡。亦旣屢陳。今則辭窮意竭。別無可以仰達者。而惟願亟允禁堂之請焉。上曰。鎭日相持。上下俱疲矣。宇鎭等曰。屢日瀆擾。誠甚悚悶。而至於臣等。雖終夜竟日。何憚其勞乎。惟知不得請。則不敢止矣。上曰。明日是明陵齋日。且自內當將事。不可以用刑。再明乃常參。當更量博詢而處之矣。仍命退。諸臣以次退出。
정조 4년
庚子八月十三日初更。上御寶慶堂。禮房承旨入侍時。右承旨徐有防。假注書徐美修。記事官文采五徐龍輔。以次進伏訖。上曰。注書出去。修入筵說。賤臣承命出。上命采五持院議批答正書者入來。采五承命出還入。仍命退。承史退出。
정조 4년
行都承旨鄭昌聖坐。左承旨徐有防坐。右承旨朴祐源坐直。左副承旨金頤柱坐。右副承旨李亨元坐直。同副承旨李益烍坐。注書金載瓚仕一員未差。假注書徐美修仕直。事變假注書沈達漢仕。
정조 4년
藥房都提調鄭弘淳。提調金華鎭。副提調鄭昌聖啓曰。伏未審日間。聖體。若何。王大妃氣候。益有差勝之節乎。臣等率諸御醫。趁早入侍。仰承諸節爲宜。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 4년
徐有防啓曰。明日乃是朔望日次常參矣。經筵。何以爲之。敢稟。傳曰。停。
정조 4년
傳于徐有防曰。軍士房承旨入侍。
정조 4년
傳于鄭昌聖曰。禮房承旨馳詣宗廟永寧殿永禧殿景慕宮。左承旨洪檢馳詣元陵。奉審摘奸以來。
정조 4년
傳于朴祐源曰。史官一員待命。騎馬一匹立之。
정조 4년
傳于李亨元曰。承旨房仍。
정조 4년
吏曹口傳政事。檢閱單李集斗。
정조 4년
朴祐源啓曰。明日常參時。六曹長官。當爲進參。而吏曹判書李福源病不進。工曹判書具善復未肅拜。待開門。竝卽牌招。何如。傳曰。允。
정조 4년
金頤柱。以吏曹言啓曰。今此崇陵忌辰祭獻官。前承旨李亨逵塡差。而時無職名。令該曹口傳付軍職。何如。傳曰。允。
정조 4년
兵曹口傳政事。副司直李亨逵。
정조 4년
庚子八月十四日辰時。上御寶慶堂。軍士房承旨與玉堂上下番同爲入侍時。校理金宇鎭。副修撰李時秀。左副承旨朴祐源。假注書徐美修。記事官文采五徐龍輔。以次進伏訖。上曰。下番所授冊子。校正幾許。時秀曰。姑未及校正矣。上曰。然則下番先退。時秀退出。上曰。俄者奉審傳敎中。永寧殿一體奉審事。添書。祭報府亦爲持入。賤臣承命出傳。持報府還入。上曰。明日常參進不進擧案。捧幾許。知入。而兵判。使之今日省記。賤臣承命出傳。還入奏曰。刑判李性源暑進。吏判李福源病不進。此外擧案。姑無來呈者云矣。命書傳敎曰。不過微眚。可責來效。前翰林李集斗敍用。仍令該曹口傳付職。上曰。在外玉堂幾人。知入。賤臣承命出。還入奏曰。校理姜彝正。副修撰李兢淵在外云矣。命書傳敎曰。出身二十餘年。而出入冑筵。又近二十年。獨此落拓。極甚沈屈。況通亞長已久。適又有窠。副校理李益烍。承旨除授。上曰。新除授承旨翰林。竝牌招察任。出榻敎又命書傳敎曰。詞訟劇務。不可數遞。前右尹洪檢。仍任前職。禁堂前單點下勿施。亦爲仍任。仍命退。諸臣退出。
정조 4년
庚子八月十四日辰時。上御寶慶堂。藥房入診入侍時。藥房都提調鄭弘淳。提調金華鎭。副提調鄭昌聖。記事官金載瓚文采五徐龍輔。醫官吳道炯徐命緯。以次進伏訖。弘淳曰。夜間聖體。若何。上曰。夜則有勝矣。王大妃殿氣候。若何。上曰。一樣矣。惠慶宮氣候。若何。上曰。一樣矣。上曰。今日則湯劑。停止。何如。口味亦有勝。而但寢睡不穩。似是血分不足之候矣。道炯對曰。湯劑則停止。時進靑茶之屬。好矣。寢睡不穩。似因日氣蒸濕而然矣。待生涼。徐進湯劑。好矣。上曰。生脈散。何如。道炯曰。每以進御人蔘爲難。而今則暑濕纔退。新涼欲生。生脈散入七分重人蔘。略略進御。則必有斡旋開利之功矣。命書榻敎曰。正氣散。自今日停止。生脈散。入人蔘七分。一貼煎入。上曰。吳道炯。今老矣。誰可代者乎。方外有可合人否。弘淳曰。其老可惜。而方外術業。絶無入聞者。誠甚憂悶矣。命書傳敎曰。禮房承旨馳詣宗廟永禧殿景慕宮。奉審摘奸以來。左承旨馳詣元陵。奉審摘奸以來。又命書傳敎曰。史官二員待命。騎馬二匹立之。命退。諸臣以次出
정조 4년
庚子八月十四日巳時。上御寶慶堂。奉審承旨入侍時。左承旨徐有防。假注書徐美修。記事官文采五徐龍輔。以次進伏訖。上曰。奉審。何如。有防曰。各處奉審。竝皆無頉矣。上曰。新除承旨入來乎。有防曰。俄見其入來。而姑未謝恩云矣。上曰。同副承旨入侍。出榻敎益烍進伏。上曰。庚辰登科乎。益烍曰。庚辰人日製矣。上曰。曾經說書乎。益烍曰。然矣。上曰。年來不知作何狀矣。益烍曰。臣於其間。禁錮有年。而恩敍屬耳矣。上曰。然乎。仍命退。諸臣以次退出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨金頤柱坐。右副承旨李亨元坐直。同副承旨李益烍坐。注書金載瓚仕一員未差。假注書徐美修仕直。事變假注書沈達漢仕。
정조 4년
上在昌德宮。行常參。停經筵。
정조 4년
朴祐源。以都摠府言啓曰。今日入直內三廳武兼禁軍及軍兵等。當爲中日習射。而宣政殿親臨常參相値。不得爲之之意。敢啓。傳曰。知道。
정조 4년
傳于鄭昌聖曰。大臣留待。
정조 4년
有政。吏批。判書李福源牌不進。參判徐浩修進。參議鄭志儉進。承旨徐有防進。以金履禧爲校理。李鼎運爲副校理。李昌漢爲修撰。尹行修爲副修撰。尹昌胤爲尙衣僉正。李鳳模爲監察。李昌中爲刑曹佐郞。盧廷良爲典籍。書狀單沈商賢。依定式還差。直閣單金宇鎭。右尹洪檢。仍任事承傳。
정조 4년
兵批。判書李衍祥病。參判李聖圭入直進。參議金文淳病。參知申大升病。承旨李益烍進。副司直金夏材朴師崙權以綱。副司果徐鼎修李時秀洪明浩洪樂淵。
정조 4년
傳于李亨元曰。試射事。從當下敎。而諸宣傳官。一竝記過。再明日試射處所。待令。
정조 4년
徐有防啓曰。京畿監司李鎭衡。依下敎來待矣。傳曰。入侍。
정조 4년
又啓曰。玉堂上下番俱空。事甚未安。多臺處置。不宜經宿。而校理姜彝正。副校理李鼎揆。修撰李兢淵李昌漢。副修撰尹行修。俱在外。校理金履禧。差祭未及入來。將不得擧行。有闕之代。政官牌招開政差出。待下批。仍卽牌招察任。何如。傳曰。允。待開門牌招開政。
정조 4년
李亨元啓曰。卽伏見黃海監司趙尙鎭狀啓。則黃海水使金相台身死之後。密符。使水營帶率裨將吳大豐賫納云。而吳大豊。行到中路。謂有身病。莫重密符。敢使狀啓陪持替呈者。事未前有。萬萬痛駭。後弊所關。不可無從重科治之擧。分付該道道臣。各別嚴處。何如。傳曰。允。
정조 4년
又以兵曹言啓曰。五衛將李輯。猝得關格之症。症形危篤。時月之內。萬無起動供職之望。呈狀乞遞。宿衛輪番之任。不宜久曠。改差。何如。傳曰。允。
정조 4년
徐有防。以奉常寺都提調提調言啓曰。東籍親耕田所種皮黍皮稷兩種。今八月念間。當爲成熟之意。敢啓。傳曰。知道。
정조 4년
吏曹判書李福源疏曰。伏以銓衡。至重任也。以臣迂闇之姿。兼此廢痼之疾。初豈有一分承受之望。而恩激於前。義迫於後。拚死一肅。遂當政席。以戶庭難致之身。而出入於禁闥之間。以閒漫亦辭之心。而冒沒於權要之地。去就郞當。情跡乖舛。反省多恧。人其謂何。噫。士生於世。難逢者時也。難致者位也。聖人在上。化理淸明。可謂逢其時矣。榮銜及身。責任殷重。可謂致其任矣。使臣而縱乏可堪之才具。苟無難强之疾病。則豈不欲勉竭駑鈍。圖報涓埃。以少塞德意之萬一。而天之所癈。力不從心。雖欲耐久行公。其勢實無奈何。況臣杜門伏枕。十年于玆。束帶赴朝。其日可數。兩班官員。絶罕識面。官方政格。漫不經意。乃於癃癈之餘。猝當銓選之事。卽無論甄別流品。激揚淸濁。以此不磨之鏡無星之秤。將何以應接人客。辨其貌之老少長短。按閱簿籍。考其仕之久近勤慢乎。此亦不能。何以爲政。政官而不能爲政。斯亦虛銜而已。尙安用假借羈縻爲哉。口傳之命。雖不敢推諉。而心目俱暗。名面都忘。一望排擬。思索移晷。種種窘態。有愧政吏。凡在觀聽。所共憫笑。日昨傳敎中。些無苟簡之敎。與臣實狀。大不相侔。日月之明。猶未俯燭。區區情實。誰爲仰徹。此臣所以夙宵惶懍悶迫。不知躬之所措者也。或謂重任不可數改。旣出不可復辭。則是有甚不然者。始意其可强而授之。終知其不可强而改之。改其人者。政所以重其任也。昔者之出。畏得逋慢之罪也。今者之辭。畏得瘝曠之罪也。出與辭雖異。而其爲畏罪則同也。至於夤緣一出。委蛇不去。外托分義。內戀榮祿。無其實而受其名。以銓曹爲養病之防。則萬萬非義之所敢出也。堂堂聖朝。才彦林立。而乃以病昏不事事之一賤臣。備數充位。苟度時日。上乖綜核之實政。下負逡巡之初心。公私狼狽。非細故也。前後政命。輒以病辭。今以常參有召。而又未克祗承。跡涉怠慢。罪合誅譴。伏惟殿下。天地於臣。父母於臣。窮隘之情。宜無遺照。切至之懇。庶幾曲循。伏望聖慈。俯賜憐察。將臣所帶銓任。亟行鐫免。仍命有司重勘臣違傲之罪。使天工無曠。國體無損。亦使殘疾賤品得以安意調治。不勝大願。答曰。省疏具悉。可强而曷云難强。重任則決難輕解。卿其勿辭。入來開政。
정조 4년
敎咸鏡監司鄭昌順書。王若曰。凡今觀察諸道。其惟古二千石之治。念彼沛豐舊邦。誰任我廿三州之責。寔出上簡。豈曰外輕。惟卿祥雅其姿。贍敏之識。鯉庭之訓早襲。孝子肖兒。鳳池之武相聯。賢兄難弟。久矣處三司之列。文學言議之可觀。間常分百里之憂。才猷幹局之薄試。勞殫拭玉。已著使四方之譽。秩隆橫金。每擬當一面之寄。眷言關北一路。寔是海東重藩。同周家之豳岐。王跡攸始。若禹貢之梁雍。地利莫如。山接穹廬。警烽煙之夕奏。雲護仙寢。愴衣冠之月遊。俗强而頑。朝廷之敎化未究。地遠且大。方岳之責任尤專。近者關防之漸隳。簫然郡邑之亦弊。陸海之利寢竭。公私之蓋藏俱空。水火之災荐仍。南北之接濟政急。靡甘錦玉。每勤北顧之憂。歷數簪紳。疇宣東漸之化。適本任之告闕。果僉擧之屬卿。玆授卿以咸鏡道觀察使兼兵馬水軍節度使巡察使咸興府尹。卿其益單乃心。勿替朕命。武力卽俗習所尙。宜奬弓馬之材。文敎迺王化之原。毋廢俎豆之事。軫遠猷於撤土。益修城壕。戒小釁於爭桑。謹守彊界。黜陟三考。豈剛柔之吐茹。利害一方。許便宜之裁斷。凡諸稟奏。亦有典常。於戲。簡以制煩。且先觀其大體。寬能容衆。毋徒事於太剛。往護北門。寧忽推轂之意。行過鐵嶺。益勉叱馭之忠。故玆敎示。想宜知悉。
정조 4년
同義禁洪檢疏曰。伏以臣之所帶金吾兼銜。與同知事臣任希敎。有親査應避之嫌。而昨因奉審有命。返命爲急。旣入闕矣。雖不得不一例肅命。在下當遞。法典所載。玆敢略入文字。仰瀆崇聽。伏乞聖明。特命有司照例遞改。以存公格。不勝幸甚。答曰。省疏具悉。疏辭。下該曹。稟處。
정조 4년
庚子八月十五日子時。上詣璿源殿。自內行祭罷後。乘輿還內。軍士房承旨。駕前入侍時。右承旨朴祐源。假注書徐美修。記事官徐龍輔李集斗。以次侍立訖。上曰。本兵扈衛排立者。除標信使之解嚴。可也。仍命退。承史以次退出。
정조 4년
庚子八月十五日辰時。上御宣政殿。常參入侍時。行都承旨鄭昌聖。左承旨徐有防。右承旨朴祐源。左副承旨金頤柱。右副承旨李亨元。同副承旨李益烍。記事官金載瓚。假注書徐美修。記注官張顯慶。記事官李集斗。以次進伏訖。領議政金尙喆進前曰。日間聖體。若何。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆曰。柱翼罪惡。今已彰露無餘。則自上非不燭其情節。日昨傳敎。至有推心置腹。則臣等亦非不知聖意。而至於三司之固爭。可見公議之難拂。今日常參。乞賜處分焉。上曰。向與卿等。已有所云云。今無容更議矣。左議政徐命善曰。臣等非不知聖意所在。而奈此三司之爭執何哉。上曰。可從則卽允。有何相持也。尙喆曰。卽今日屆中秋。農務別無可言。而錢貴穀賤。至於募軍輩。不願受米云。以此推之。年事則可喜。然故無論京外。錢道孔艱。率皆賤米而貴錢。外邑結錢。以米代捧之意。分付八道。民若願之。則以此知委。似好矣。上曰。卿等之意。何如。命善曰。前則歲歉而捧錢。出於爲國。今者年登而捧米。出於爲民。從民願爲之。則民國俱便矣。問于各道道臣。則似好矣。右議政李徽之曰。從便爲之。則無妨矣。上曰。以米代捧之際。如有浮費。則還爲無益。未知如何。尙喆命善曰。民若願從。則有何弊端也。上曰。且其細密爲之。亦似難矣。今年則仍舊貫。好矣。尙喆曰。聖意則好矣。俄與鄭民始。亦有所酬酢矣。上曰。民若願從。則可從矣。第問諸道臣。而勿以朝令。私以卿等之意問之。可也。戶判之意。何如。兼戶曹判書蔡濟恭曰。從民願爲之。則民似爲便。而第以結米爲定。朝令一出之後。毋論豐歉。一以庚子例爲言。仍行結米。則民弊有不可言。臣意則似難矣。尙喆曰。今年則雖豐。而此後水旱。亦不可知矣。上曰。誠甚悶懼矣。天意何可知乎。尙喆曰。任經費者。所當各別留意矣。濟恭曰。別營事。誠悶矣。貸來惠廳北漢江都南漢者。今盡告罄矣。尙喆曰。關西監營。例有別備錢。而每當監司遞等。別備五萬兩之數。亦或有準此數貿木以置之規。而或當國家有故之時。毋論錢木。輸取以用矣。今番重建都監。則所謂關西木。盡皆麤短不堪用。旣已輸致者。無所歸屬。分排出給於各軍門兵戶曹等處。使之區處。則似好矣。上曰。各軍門尺短布。已是極弊。而又添關西尺短木。則日後每托關西尺短。混以換美。其弊將至於無窮。豈非重難乎。大抵關西之以木別備。已極怪駭。其時監司。誠無形矣。濟恭曰。先大王亦以此事。終涉苟且。有所下敎。大哉王言。至今欽誦。而別備則自其中。用於國用。自經費。切勿取用事。至於揭板矣。故相臣吳命恒爲西伯。別備萬兩而歸矣。次次加數。自廟堂。至於勒定五萬兩。揆以國體。大爲損傷。其後趙儼則有排朔磨鍊者。具允鈺則取殖以用者。殆近三萬緡云。而大抵堂堂朝廷。取用此物。終涉苟且矣。上曰。無論五萬十萬。旣以別備預得羡餘。則元非朝家所可取用。先大王下敎。誠是大哉王言。以此遵行。上而無苟且之嫌。外而有公用之裕。是所期也。向時則無虛實相蒙之弊云矣。今則四萬五萬之時。亦豈有如前無弊之理乎。。僉曰。上敎誠然矣。尙喆曰。目下收殺之道。依此區處。然後可以爲之矣。上曰。以價代捧乎。空爲發賣。似好矣。僉曰。然則目下之用。亦多難便矣。上曰。時敏役事誠悶悶。而斫木事亦難矣。命善曰。二萬兩則可以了當矣。上曰。出去議之。可也。尙喆曰。然則謹當退而相議矣。上曰。好矣。尙喆曰。朝臣之便服赴衙。自有朝家禁令。而近聞多不擧行。此雖一事。其爲關國綱。大矣。如或一向襲謬。有駭聽聞者。臺諫何可不論。廟堂亦豈默然。爲先各別嚴飭。無至抵罪。何如。上曰。依爲之。出擧條徽之曰。臣於完豐君濬爵號事。有可仰達者矣。宗親爵號。必隨其外家姓貫。自是前例。而且完豐二字。卽故元勳李曙之爵號。故本家方欲改定云。事理似然。分付銓曹。使之改啓下。何如。上曰。依爲之。出擧條濟恭曰。臣於再昨入侍。已有所奏。伏承商量爲之之敎。而退以恭俟。俄者下敎於大臣者。大異臣所承聆之敎矣。向以不誠實爲敎。而又何如是耶。伏願三思焉。上曰。意在酌處。無容更議。而旣不知根因。渠以杖斃爲主。則設鞫何爲。三司似或更爲發啓。而亦有南泰績已例。一次加刑。未爲不可耶。僉曰。然矣。上曰。嚴鞫與設鞫無異。更爲盤問。可乎。濟恭曰。自臣府。此則當擧行。而向後將何以下敎耶。末乃置之。則國體不嚴矣。尙喆曰。更何有如柱翼者乎。上曰。以杖死等字嚴問。終歸文字罪人之科矣。俄者戶判。亦以庚子折米之例爲言。而文字罪人。亦以庚子例爲言。則亦豈好耶。濟恭曰。戶曹補階板及略干木物。置之於守禦聽庫舍矣。今則無他移置之處。不免有露置腐傷之慮。事甚可悶。保民司。屬之刑曹。而刑曹則無所緊用。若以此移屬於戶曹。庶可有從長區處之道。故敢此仰達矣。上曰。依爲之。出擧條禮曹判書徐有慶曰。臣雖無職掌之可奏。而唯彼罪人洪柱翼。眞贜畢露。皆曰可殺。尙貸一律。非不仰好生之德。而大臣三司之請。公議可見。明賜處分。然後人心底定。反側自安。今日則亟降允兪焉。上曰。已屢諭於前後三司矣。右尹洪檢曰。俄以柱翼事。上下酬酢。臣亦聞之矣。或近文字之抉摘。至有難愼於設鞫。臣非不知聖意。而臣以獄官參見。則渠之護惜凶逆。昭不可掩。此而寬貸。則世道不得鎭安。古聖王。用法於用處。故更無犯者。伏願更加三思。明正典刑焉。上曰。已諭於諸臣矣。大司憲李𡊠等曰。柱翼之尙不處分。不勝憂慨。敢此更陳矣。上曰。三司合啓。乃是源頭。而何爲徑發此啓也。𡊠曰。俄以柱翼先啓停當矣。尙喆曰。合啓爲重。而卽今臺臣。大失體矣。上曰。今日入侍三司。一竝從重推考。出榻敎大司憲李𡊠。行大司諫蔡弘履。司諫李東郁。掌令李濟萬。持平林道浩。正言李性吾沈商賢曰。臣等俱以無似。本不合於淸朝耳目之任。而懲討方嚴。他不暇顧。相率登筵。而連日求對之餘。只以目下事爲急。未及傳啓。徑陳所懷。先後倒置。誨責截嚴。致勤問備之敎。壞損臺體。於是尤大矣。臣等以此情踪。其何敢一刻晏然於臺次乎。請命遞斥臣等之職。上曰。勿辭。頤柱曰。大司憲李𡊠等。再啓煩瀆。退待物論矣。上曰。知道。昌聖曰。常參朝會。事體何如。而戶曹正郞李壽仁。以無啓事。空然上殿。擧措可駭。本院請推之外。無他可施之罰。何以爲之乎。上曰。推考。可也。出擧條尙喆等曰。玉堂何爲隨臺諫竝退乎。上曰。此則大段非矣。昌聖曰。兩司雖因損體。被推引嫌退待。而玉堂之一時竝出。未免疎率。入侍諸儒臣。一竝從重推考。何如。上曰。依爲之。出擧條上曰。若有餘臺。則處置之地。好矣。昌聖曰。竝無一人矣。有防曰。諸玉堂。一時起伏於臺諫避嫌。故不得請罪諸臺矣。上命有防書傳敎曰。以此以彼。所失大矣。入侍玉堂。一竝遞差。昌聖曰。玉堂上下番俱空。臺諫處置。亦不可經宿。政官卽爲牌招。有闕之代。開政差出。何如。上曰。依爲之。出擧條上曰。繖扇侍衛。隨無啓事官退出。似載五禮儀。而近來則侍衛。長立於殿座之限。不知何時之例矣。承旨出考。可也。仍命退。諸臣以次退出。
정조 4년
庚子八月十五日巳時。上御寶慶堂。時原任大臣入侍時。領議政金尙喆。左議政徐命善。領府事鄭弘淳。右議政李徽之。同副承旨李益烍。假注書徐美修。記注官張顯慶。記事官李集斗。以次進伏訖。上曰。禮房承旨入侍。出榻敎有防進伏。上曰。姜忱。自柱翼通淸前。已知其逆節云。而今始疏論。則豈非知情不告乎。卿等試思之。今世之人。安得無一分之犯。而少有不愜。輒以此等語加之。則其將擧一世無完人。豈非大關後弊處乎。尙喆曰。大抵反詈則極矣。上曰。柱翼罪惡。無一可惜。而若至置辟。則終歸文字抉摘之科。此亦豈不關於後弊乎。予之所斟量者。亦此也。僉曰。聖敎誠切當矣。命善曰。今番處分。誠爲至當矣。雖有南泰績已例。而旣有三司之爭執。則似久不出場矣。上曰。雖然。豈無了當之期乎。上曰。俄者別備錢事。予言。如何。大抵關西布木諸節。極爲弊端矣。守禦使爲西伯時。仍無結末而止。此甚慨然矣。徽之曰。有一定指揮。然後可以爲之矣。上曰。此惠堂。決無浪費之理。自惠廳區處。好耶。命善曰。錢則取用於均廳。然後可以爲之矣。上曰。同副之加資。何如。僉曰。好矣。上曰。領府事。俄無一言於關西木事。此可慨然。而戶判之言。則大是失言矣。上又曰。重建之役。限今月蓋瓦後。使之姑停。好耶。尙喆曰。土役則待明春爲之。無妨矣。仍命退。尙喆等及益烍先退。上命有防書同義禁洪檢疏批。又命書吏判李福源疏批。上曰。判書批下。牌招同參政事。出榻敎上又曰。新除授玉堂。待下批牌招察任。出榻敎仍命退。承史退出。
정조 4년
庚子八月十五日未時。上御寶慶堂。軍士房承旨入侍時。右承旨朴祐源。假注書徐美修。記事官金廷龍李集斗。以次進伏訖。上命書傳敎曰。久不召見。且有下詢事。畿伯使之來待。祐源曰。今因言端。敢此仰達矣。取考五禮儀。則常參入侍。啓事官上殿之後。則繖扇侍衛皆先退。而近來常參時。繖扇侍衛。與啓事官同入同出。有違典例。此必因循謬規之致。不可不一番釐正。此後則常參儀註。一依五禮儀所載。磨鍊。似好矣。上曰。旣是典禮所載。此後釐正。可也。出擧條上又曰。大臣啓事之時。元無坐奏之例。而至於卿宰之或立或坐者。大乖筵體。今日常參。有一立奏者。甚可駭也。此後。承旨察推。可也。仍命退。承史以次退出。
정조 4년
庚子八月十五日申時。上御寶慶堂。左承旨與畿伯戶堂同爲入侍時。京畿監司李鎭衡。戶曹參判鄭民始。左承旨徐有防。假注書徐美修。記事官金廷龍李集斗。以次進伏訖。上曰。畿伯狀貌。近則好矣。其間柱翼事出。而百怪層生矣。杖死等語法。於渠何快。而又其凡例之五行太極等傅會者。亦甚可笑矣。民始等曰。臣亦槪聞。而大抵絶悖矣。上曰。今日大臣。以結米事有所奏。卿等聞之乎。民始曰。今年年事稍勝。則似無妨矣。上曰。年事異於始料云乎。鎭衡曰。大體豐登云矣。上曰。關西木事。予有所敎。聞之乎。民始曰。自賑廳移充事。大臣以上敎傳於臣等。而聖敎誠然矣。上曰。向日火光。在畿營亦見之乎。鎭衡曰。未也。上曰。似不大段而然矣。民始曰。比前月之火。則不甚大段矣。上曰。自永陵欲至恭順陵。則程途。如何。坡州當爲宿所乎。西郊各陵。程途詳細知入。鎭衡承命出。民始曰。進御生脈散。以麥門冬之故。似爲濡滯矣。上曰。每有胃嘔之症。乃是麥門冬之害耶。民始曰。似然矣。上曰。今日兩司擧措。大段做錯。而玉堂之亦隨避嫌。尤極非矣。凡事。初無豫商。而事到面前。每患手忙而脚亂。甚非誠實底道理矣。今日諸玉堂。欲退不退。彷徨殿門。光景駭悶。故卽命遞差矣。民始曰。此皆無所豫量故然矣。上曰。李𡊠言動。誠甚嘉矣。有防曰。如李𡊠李時秀者。俱皆善奏矣。上曰。姜忱疏。旣曰自柱翼通淸前。已知其逆節云爾。則烏可免知情不告之律乎。民始曰。毋論早晩。旣發於渠口。則可爲容恕之端矣。上曰。俄見京兆單子。今年戶口。比丁酉大增矣。下番翰林。出往本館。限十年以上。戶口條持入。集斗承命出。鎭衡持程途記。還入進伏。上曰。高陽宿所。永陵展拜。坡州宿所。則似好矣。民始曰。如是磨鍊。則似好矣。上曰。洪哥族譜持來。賤臣承命出。集斗還入。有防曰。凡推考傳旨捧入之例。無論文蔭武。不得帶推行公之人。則以行公推考書入。而至於該司郞廳外邑守令邊將雜技有職之類。元無行公二字。只以推考捧入。而近來承訛襲謬。一例以行公推考書入者。有違古規。此不可不一番釐正。故敢此仰達矣。上曰。依爲之。出擧條諸臣以次退出。
정조 4년
庚子八月十五日初更。上御寶慶堂。左承旨入侍時。左承旨徐有防。假注書徐美修。記事官金廷龍李集斗。以次進伏訖。上曰。翰苑。戶口謄錄持來乎。有防曰。如鄭民始李亨元者。皆是曾經翰林。皆曰載之時政記云。而考見則無之云矣。上曰。此誠怪矣。入侍翰林特奏後。考見實錄廳所去時政記。好矣。集斗曰。臣以職掌事。適因言端。敢此仰達矣。民口摠數之必書史冊者。法意有在。故毋論京外。戶口數爻。輒報本館。自是古規。臣猥叨見職。適當式年。而無一報來。旣不報來。則將何以按而書之乎。有違聖朝重民數之意。亦乖史官記時政之規。臣意繼自今。更復舊制。使卽報來。且以外史日記觀之。陰晴水旱等。大事之可記可書者。各隨其道見聞之實。以爲原史考據之方。事例固然。而挽近以來。從而解弛。其所修送者。不過陰晴而已。外此而絶無詳錄。有失格例。此亦一體申飭。諸道外史。更勿襲謬。必務記實。以爲重史法之一端。恐合事宜矣。上曰。所奏可謂擧職。此後作爲定式。式年帳籍磨勘後。移報史館。外史申飭事。極爲切實。以此亦爲嚴飭。嗣後又復若此。爾其更爲執奏。可也。出擧條上曰。自高陽至長陵。有直路云乎。有防曰。此則未及考見矣。上曰。明日畿伯入來後。以此問之。可也。有防曰。自長陵至坡州。宿所則爲八十五里云。而交河程道。則有潮汐水往來處。有浮橋。然後可以利涉云矣。上曰。此則似難矣。外邑則不知船艙法乎。有防曰。然矣。上曰。永陵則似難一日往返矣。有防曰。當費三日矣。上命書傳敎曰。近來事務。多從闊略。特出於弛張之意也。目下一事。可見其紀綱之從此漸虧。大抵文士之文。武士之射。如車輪鳥翼。不可偏廢。其奬其勵。豈或少忽。而至宣傳官。則年前下御製綸音。又命將臣議成事目。至於揭板。近又以此申申飭勵矣。俄者取見入啓別單。其不有飭敎。不遵定式。恣意怠慢之狀。萬萬無據。諸宣傳官。一倂從後處分。而去朔武經講之姑停。反啓此輩適中之端。不講則射。曾有受敎。武臣專經講。以射講擧行。講書則以射講時本冊爲之。軍門射講。俄見別單。亦甚駭然。昨冬申諭之意。果安在哉。各營大將。從重推考。上曰。武臣試射。以十七日爲之。出榻敎又命書傳敎曰。再明日武臣試射。堂下應參人員外。各軍門千別將以下將官。各令捧擧案。如此則一日之內。難以畢試。講員一依專經例。列書。只受點人應講。而當於已講之章。捧之名下。已講章數懸註以入。亦令武士知悉。仍命退。承史以次退出。
정조 4년
行都承旨鄭昌聖坐。左承旨徐有防坐直。右承旨朴祐源坐。左副承旨金頤柱坐。右副承旨李亨元坐直。同副承旨李益烍坐。注書一員未差金載瓚仕。假注書趙興鎭仕直。事變假注書沈達漢仕。
정조 4년
朴祐源啓曰。明日再明日國忌齋戒。視事。頉稟。傳曰。知道。
정조 4년
李亨元啓曰。密符親納。例也。而江界前府使柳戇。使其偏裨替納密符。依定式推考警責。何如。傳曰。允。
정조 4년
金頤柱啓曰。大司憲李𡊠引避退待。執義兪彦鏶在外。掌令金鍾厚在外。李濟萬。持平林道浩引避退待。徐郁修陳疏入啓。今日以監察茶時之意。敢啓。答曰。知道。
정조 4년
金頤柱啓曰。兩司諸臺。引避退待。已至經宿。尙未處置。事甚未安。持平徐郁修。自鄕上來云。卽爲牌招。以爲處置之地。何如。傳曰。允。
정조 4년
徐有防啓曰。玉堂上下番俱空。事甚未安。校理金履禧。自差祭所入來云。卽爲牌招入直。何如。傳曰。允。
정조 4년
傳于李益烍曰。都承旨入侍。
정조 4년
李亨元啓曰。吏曹判書李福源。參判徐浩修。參議鄭志儉牌不進。推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書參判。竝更卽牌招開政。何如。傳曰。玉堂雖一員已入直。可以處置。可以守館。姑勿開政。更待下敎。
정조 4년
以吏曹參議鄭志儉牌不進罷職傳旨。傳于鄭昌聖曰。只推。
정조 4년
鄭昌聖啓曰。假注書徐美修。身病猝重。勢難察任。今姑改差。何如。傳曰。允。
정조 4년
假注書徐美修改差。代以趙興鎭爲假注書。
정조 4년
下備忘記曰。已勘怠忽。寧可轗軻。行幸在卽。侍衛乏人。別軍職姜五成等汰去人。特爲分揀。
정조 4년
兵曹口傳政事。以李東秀趙宅鎭爲宣傳官。田文顯爲黃海水使。
정조 4년
兵曹口傳政事。以司饔主簿金益彬。宣傳官李東秀相換。
정조 4년
李亨元。以吏曹言啓曰。明日親臨武臣射講時。左右通禮。不可不備。而左通禮兪彦脩。身病猝重。勢難察任云。今姑改差。其代。口傳備擬以入之意。敢啓。答曰。知道。
정조 4년
吏曹口傳政事。以沈命德爲左通禮。
정조 4년
朴祐源。以兵曹言啓曰。今八月十七日武臣堂上朔試射日次。而國忌齋戒相値。不得爲之之意。敢啓。答曰。知道。
정조 4년
又以兵曹言啓曰。本曹正郞呂萬永。身病猝重。屢度呈狀乞遞。宿衛重地。不可久曠。今姑改差。何如。傳曰。使之調理察職。
정조 4년
金頤柱。以刑曹言啓曰。罪人金光礪。稱以政院使令。僞造文記。侵漁江村罪。昨年自本曹。流三千里。定配於咸鏡道利城縣矣。光礪逃還京中。假稱政院使令。作弊民間。院隷等呈訴。右捕廳跟捕執捉。決棍後移送。故依法典。決杖還配次嚴囚矣。卽接典獄署牒報。則金光礪。因病物故云。故依例檢驗。而當初配所官。常時不能檢飭。致使定配罪人。有此逃還物故之擧。事甚駭然。當該配所官。令該府拿問處之。徒流案頉下之意。分付道臣。何如。傳曰。允。
정조 4년
又以義禁府言啓曰。因刑曹啓辭。咸鏡道利城縣流三千里定配罪人金光礪逃還時。當該配所官。令該府拿問處之事。允下矣。當該配所官。令本道道臣指名狀聞後。拿問處之。何如。傳曰。允。
정조 4년
校理金履禧箚曰。伏以大司憲李𡊠。大司諫蔡弘履。司諫李東郁。掌令李濟萬。持平林道浩。正言李性吾沈商賢。以臣等俱以無似。本不合於淸明耳目之任。而懲討方嚴。他不暇顧。相率登筵。而連日求對之餘。只以目下事爲急。未及傳啓。徑陳所懷。先後倒置。誨責截嚴。致勤問備之敎。壞損臺體。於是尤大矣。臣等以此情踪。其何敢一刻晏然於臺次乎。竝引嫌而退。所懷雖急。合辭宜先。失序壞體。有難仍置。請大司憲李𡊠。大司諫蔡弘履。司諫李東郁。掌令李濟萬。持平林道浩。正言李性吾沈商賢。竝命遞差。取進止。答曰。省箚具悉。處置事。依施。
정조 4년
校理金履禧疏曰。伏以。柱翼之罪。可勝誅哉。噫。丙丁之逆。實是載籍以來。所未有之凶逆也。渠若有一分秉彝之性。則其食肉寢皮之心。宜與人同。而乃敢書其爵號於伏法之後。能簡輅劇逆之徑斃。國人之至今齊憤者。而渠則不曰斃。而曰死。顯有爲凶逆稱冤顧惜之意。若其附記中。世變層生。惡逆之科。事變犯人等句語。陰凶叵測。見者骨靑。聞者心寒。觀其辭意。究其情節。實與丙丁諸逆。一而二。二而一者。是可忍也。孰不可忍也。又況龜柱滔天之惡。觀源必誅之罪。乃曰罪不深重。視以切友。情跡稠密者。尤極凶慝。而且以前後供事觀之。其悖慢怨懟之說。直與能賊凶獰之口業。一串貫來。論以王章。萬戮猶輕。亟加嚴鞫。快伸邦刑。宜不容少緩。而初不以惡逆治之。循例拿問。窮凶情節。未及究竅。遽下酌處之命。噫。凶如柱翼。逆如柱翼而不施當律。其可曰國有法乎。嗚呼。懲討不嚴。義理漸晦。至有此等凶逆。今始彰著。而又若不正其罪。則亂臣賊子。將何所懲畏哉。銀臺繳還。三司求對。大臣金吾相繼力請。而天聽愈邈。反汗尙遲。臣竊不勝憂慨之忱。敢陳短章。略貢愚衷。伏乞聖明。更加三思。亟寢成命。仍令王府。設鞫嚴問。期於得情。快伸王法。以洩輿憤。其同謀諸人。亦竝一一究竅。斷不可已也。臣無任激切屛營之至。答曰。省疏具悉。迄可止之。聽亦支離矣。
정조 4년
知事洪樂性疏曰。伏以臣。罪重罰輕。惶愧交切。屛伏郊廬。含恩訟愆。日月未幾。恩敍遽降。繼伏奉樞府除旨。雙擎九頓。感淚被面。竊伏念臣於向日。待罪藥院時。妄以禁鑰事。率爾數語。有所酬酢於兵曹判書臣李衍祥矣。及伏見處分傳敎。開示委折。誨責截嚴。若慈父之敎迷子。於是乎臣之愚迷妄率。不能仰體之罪。實無所逃。至今追思。惶汗浹背。聖度天大。曲加涵貸。收敍不遺。爵秩如舊。且惶且感。罔知攸措。固當竭蹶趨朝。以伸叩謝之忱。第臣素患痰癖寒熱等症。見添於換節之際。舁還私次。加減無常。神息昏輟。蠢動無路。玆敢疾聲哀籲於天地父母之前。伏乞聖慈。俯垂諒察。鐫削臣職名。仍治臣漬擾之罪。以昭法紀。以安私分。千萬幸甚。臣無任屛營祈懇之至。答曰。省疏具悉。卿其勿辭行公。
정조 4년
庚子八月十六日。兼春秋朴行淳。刑曹啓目。殺獄罪人崔廷喆。加刑得情何如啓。傳曰。更加嚴刑。期於得情爲良如敎。
정조 4년
刑曹啓目。僞寶罪人金龍河。忍杖不服。嚴訊得情何如啓。傳曰。更加嚴刑。期於得情爲良如敎。
정조 4년
刑曹啓目。殺獄罪人白占卜。嚴刑得情何如啓。傳曰。更加嚴刑。期於得情爲良如敎。
정조 4년
刑曹啓目。僞寶罪人金奉鎭。尙不就服。萬萬凶獰。各別嚴刑。期於得情何如啓。傳曰。更加嚴刑。期於得情爲良如敎。
정조 4년
刑曹啓目。僞寶罪人朴𤩕。嚴刑得情何如啓。傳曰。更加嚴刑。期於得情爲良如敎。
정조 4년
刑曹啓目。殺獄罪人李光點。刑推得情啓。傳曰。更加嚴刑。期於得情爲良如敎。
정조 4년
刑曹啓目。罪人張漢福。嚴刑得情何如啓。傳曰。更加嚴刑。期於得情爲良如敎。
정조 4년
刑曹啓目。罪人印殷復。嚴刑取服何如啓。傳曰。更加嚴刑。期於得情爲良如敎。
정조 4년
刑曹啓目。殺獄罪人安七金。更加嚴刑。期於得情何如啓。傳曰。更加嚴刑。期於得情爲良如敎。
정조 4년
刑曹啓目。僞印罪人金廷周加刑啓。傳曰。更加嚴刑。期於得情爲良如敎。
정조 4년
刑曹啓目。殺獄罪人李千奉。加刑取服何如啓。傳曰。更加嚴刑。期於得情爲良如敎。